Leeus begin toer met onoortuigende oorwinning | Maroela Media
Die Plattelandse Barbarians het soos tiere verdedig. (Foto twitter @lionstour)
Ja, die Leeus het drie dae gelede eers in Nieu-Seeland aangekom. En ja, hulle het nog nie behoorlik saamgeoefen of -gespeel nie.
Dieselfde geld egter vir die tuisspan, saamgestel uit 'n klomp spelers wat as "semi-professioneel" geklassifiseer word. Hulle het darem drie dae ekstra oefentyd gehad. In hulle span was daar onder meer 'n vrugteplukker, 'n winkelier, skaapboer en verpleër
Die Leeus het 'n lekker losmaker verwag, maar die tuisspan het soos tiere verdedig, in die eerste helfte die meeste en beste rugby gespeel, en soos die Barbarians wat in hulle naam vervat is, met omtrent alles gehardloop.
Tot teen die einde was die moontlikheid daar dat die Leeus slegs die vierde keer in hulle roemryke geskiedenis 'n eerste toerwedstryd sou verloor.
Samespel was nie waffers nie, soos verwag kon word; die skrums was maar so-so en hulle het net twee of drie keer die oorhand gehad. Die dissipline was swak en hulle is dikwels deur Angus Frazer gestraf; en die ding wat seker die meeste fronse van die Leeusafrigter Warren Gatland sou ontlok het, was hulle onvermoë gewees om talle geleenthede in punte te omskep.
Daar was ook die indruk dat die stadige velde van die Noordelike Halfrond veroorsaak het dat die vaart van die tuisspan en die manier waarop hulle alles in volle vaart gedoen het, die toerspan effens gepla het.
Nadat hulle rustyd met 3-7 agter was, het die Leeus in die 43ste minuut met 'n tweede strafdoel nadergekruip, maar dit was 52 minute voordat die vleuel Anthony Watson hul eerste toerdrie en die enigste van die wedstryd gaan druk het wat deur Owen Farrell verdoel is.
Gatland se grootste (en waarskynlik enigste!) vreugde in die wedstryd sou die vertoning van sy 22-jarige seun Bryn vir die tuisspan gewees het. Hy is 'n vernuftige losskakel en gaan veel meer as net vier Superwedstryde speel nadat hy sy debuut in April gemaak het.
Dit gaan nie makliker word nie. Woensdag speel die Leeus in Edenpark teen die Blues en Saterdag kom hulle teen die Crusaders te staan.
Provinsiale Barbarians (7) 7: Drie: Sam Anderson-Heather. Doelskop: Bryn Gatland.
Leeus 13 (3) 13: Drie: Anthony Watson. Doelskop: Owen Farrell. Strafdoele: Jonathan Sexton, Greig Laidlaw.